SK Úradný vestník Európskej únie C 30/15

Záverečná správa vyšetrovateľa (1) vo veci COMP/38.636 – Rambus

2010/C 30/08

Z návrhu rozhodnutia vyplývajú tieto pripomienky:

1. Súvislosti

Tento návrh rozhodnutia podľa článku 9 nariadenia Rady (ES) č. 1/2003 sa týka niektorých praktík podniku Rambus, americkej spoločnosti, ktorá navrhuje, vyvíja a poskytuje licencie na technológie širokopásmového pripojenia prostredníctvom čipu pre počítače, spotrebnú elektroniku a komunikačné produkty. Vznesené obvinenia sa týkajú najmä požadovania neoprávnene vysokých licenčných poplatkov za používanie niektorých patentov na čipy „Dynamic Random Access Memory“ („DRAM“) v súvislosti s údajne úmyselným zavádzajúcim konaním v rámci postupu stanovovania noriem, spočívajúcim v neinformovaní o existencii týchto patentov a patentových prihlášok, v súvislosti s ktorými sa neskôr tvrdilo, že boli prijatou normou porušené. Komisia dospela k predbežnému záveru, že tieto praktiky by mohli predstavovať zneužívanie dominantného postavenia podľa článku 82 Zmluvy o ES.

2. Predbežné posúdenie a nasledujúci postup

Vec má pôvod v spoločnej sťažnosti, ktorú podali podniky Infineon (Nemecko) a Hynix (Južná Kórea) 18. decembra 2002 podľa článku 3 nariadenia Rady č. 17. Podnik Infineon vzal svoju sťažnosť späť 5. apríla 2005 v dôsledku súkromnej dohody s podnikom Rambus.

Podnik Rambus dostal znenie sťažnosti, ktorá neobsahovala dôverné informácie 28. júla 2003 a 8. októbra 2003 k nej poskytol svoje pripomienky.

Dňa 27. júla 2007 Komisia vydala oznámenie námietok, ktoré predstavuje predbežné posúdenie prípadu podľa článku 9 ods. 1 nariadenia Rady (ES) č. 1/2003. Toto oznámenie bolo podniku Rambus doručené 30. júla 2007. Prístup k spisu bol podniku Rambus umožnený 10. augusta 2007.

Na základe osobitnej žiadosti podniku Rambus som mu predĺžila lehotu na odpoveď na oznámenie námietok do 31. októbra 2007. Podnik Rambus odpovedal na oznámenie námietok v stanovenej lehote.

Niekoľko spoločností požiadalo o povolenie vstupu do konania ako zainteresované tretie strany. Na tieto žiadosti som reagovala povolením vstupu podnikov IBM, Hewlett Packard a Micron Technology, Inc. 5. septembra 2007, podniku Cray Inc. 17. septembra 2007, podniku Samsung Electronics Corp. 17. októbra 2007 a podniku BT Group PLC 25. októbra 2007. Všetky zainteresované strany požiadali a dostali verziu oznámenia námietok, ktoré neobsahovali dôverné informácie. Podniky Cray Inc., Hewlett Packard, IBM a Hynix predložili k tejto verzii v priebehu októbra 2007 písomné pripomienky.

Na žiadosť podniku Rambus sa 4. a 5. decembra 2007 konalo ústne vypočutie a zúčastnilo sa na ňom päť zainteresovaných tretích strán (podniky Cray Inc., Hynix, IBM, Micron Technology, Inc., a Samsung Electronics Corp.) a zástupca Federálnej obchodnej komisie ako pozorovateľ.

Dňa 23. februára 2009 Komisia zaslala podniku Rambus opis skutočností, ktorým tento podnik informovala: i) o tom, ako môže Komisia použiť určité dokumenty, ktoré už boli podniku Rambus poskytnuté; ii) o dodatočne získaných dôkazoch a ich možnom použití Komisiou v rozhodnutí podľa článku 82. Dôkazy uvedené v opise skutočností boli podniku Rambus poskytnuté v priloženom CD-ROM-e. Podnik Rambus predložil svoje pripomienky k opisu skutočností 30. marca 2009.

3. Predloženie záväzkov a test trhu

Dňa 8. júna 2009 podnik Rambus odpovedal na námietky vznesené v oznámení námietok a predložil Komisii záväzky, napriek vyhláseniu, že s predbežnými zisteniami Komisie nesúhlasí.

Dňa 12. júna 2009 Komisia uverejnila v Úradnom vestníku Európskej únie oznámenie podľa článku 27 ods. 4 nariadenia Rady (ES) č. 1/2003, v ktorom zhrnula vec i záväzky a vyzvala zainteresované tretie strany, aby v lehote jedného mesiaca predložili svoje pripomienky k navrhnutým záväzkom. Dňa 23. júla 2009 Komisia oznámila podniku Rambus pripomienky, ktoré po uverejnení oznámenia dostala od zainteresovaných tretích strán. Dňa 14. augusta 2009 podnik Rambus predložil revidovaný návrh záväzkov.

4. Prístup k spisu a test trhu

Prístup k spisu bol podniku Rambus najprv umožnený po vydaní oznámenia námietok. Po vydaní opisu skutočností bol okrem toho podniku Rambus umožnený prístup k dôkazom, ktoré v ňom boli uvedené. Po uskutočnení testu trhu boli tiež podniku Rambus poskytnuté znenia pripomienok uvedených v odpovediach na tento test, ktoré neobsahujú dôverné informácie.

Podnik Rambus vo svojom liste z 2. marca 2009 vyjadril sťažnosť, že mu po vydaní opisu skutočností nebol umožnený úplný prístup k spisu a že nedostal úplný zoznam dokumentov, ktoré spis obsahuje. Podnik Rambus okrem toho predložil ďalšie procedurálne sťažnosti, ktoré sa týkali najmä údajne nesprávneho označenia pripomienok niektorých tretích strán ako „spontánnych pripomienok“ a vylúčenia niektorých dôkazov o nevine zo spisu. Po konzultácii s príslušným útvarom GR pre hospodársku súťaž som dospela k záveru, že podnik Rambus dostal všetky podstatné dokumenty okrem dokumentu, ktorý bol nedopatrením vylúčený zo spisu a následne 11. marca 2009 poskytnutý podniku Rambus spolu s úplným zoznamom dokumentov spisu po vydaní opisu skutočností. Pokiaľ ide o námietky vznesené podnikom Rambus, považujem ich za neopodstatnené a z tohto dôvodu boli zamietnuté.

Dňa 31. augusta 2009 podnik Rambus predložil Komisii vyhlásenie, v ktorom potvrdil, že mal dostatočný prístup k informáciám, ktoré považuje za potrebné na navrhnutie záväzkov s cieľom odstrániť obavy vyjadrené Komisiou.

5. Záver

Dospela som preto k záveru, že v danom prípade bolo právo zúčastnených strán na vypočutie rešpektované.

V Bruseli 29. septembra 2009 Karen WILLIAMS

(1) V súlade s článkami 15 a 16 rozhodnutia Komisie 2001/462/ES, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21.